SANKO พุ่งแรง 22% ลุ้นโชว์ผลงาน Q2 โตเด่น ยอดขายครึ่งปีแรกทะลัก 300 ลบ.
SANKO พุ่งแรง 22% แตะ 1.74 บาท ลุ้นโชว์ผลงาน Q2/64 โตเด่น หนุนยอดขายครึ่งปีแรกทะลัก 200-300 ลบ.
12 ก.ค. 2564

ผู้สื่อข่าวรายงานว่า ราคาหุ้น บริษัท ซังโกะ ไดคาซติ้ง (ประเทศไทย) จำกัด (มหาชน) หรือ SANKO ณ เวลา 10.13 น. อยู่ที่ระดับ 1.74 บาท บวก 0.31 บาท หรือ 21.68% สูงสุดที่ระดับ 1.79 บาท ต่ำสุดที่ระดับ 1.46 บาท ด้วยมูลค่าการซื้อขาย 69.78 ล้านบาท

ด้านนายรัฐวัฒน์ ศุขสายชน ประธานเจ้าหน้าที่บริหาร SANKO ระบุว่า ทิศทางธุรกิจในช่วง 5 เดือนแรกของปี 2564 ยังดีต่อเนื่อง ทั้งส่วนของคำสั่งซื้อ กระบวนการผลิต และการส่งมอบสินค้า โดยคาดว่ายอดขายในช่วงครึ่งปีแรกจะอยู่ที่ราว 200-300 ล้านบาท
พร้อมกันนี้ คาดการณ์ยอดขายทั้งปีมากกว่า 500 ล้านบาท เนื่องจากยังมีออเดอร์ในมือ ซึ่งลูกค้าออเดอร์เข้ามาแล้วราว 500-600 ล้านบาท
ขณะที่แผนการดำเนินงานในช่วงครึ่งปีหลัง บริษัทเตรียมลงเครื่องจักรใหม่ 3 เครื่อง เพื่อใช้ผลิตสินค้าและเพิ่มมูลค่าการขายให้สูงขึ้น เบื้องต้นคาดจะมีมูลค่าการขายสูงขึ้นอีกราว 20% ของราคาขายสินค้าปัจจุบัน ด้านแนวโน้มราคาวัตถุดิบยังอยู่ในช่วงขาขึ้น บริษัทจึงปรับราคาขายให้สอดคล้องกับต้นทุนที่เพิ่มขึ้น